|  |
| --- |
|  |
| Semaglutidi |
| Semaglutidi |
| **Systemaattinen (IUPAC) nimi** |
|  ? |
| **Tunnisteet** |
| CAS-numero | 910463-68-2 |
| ATC-koodi | A10BJ06 |
| PubChem CID | 56843331 |
| DrugBank | DB13928 |
| **Kemialliset tiedot** |
| Kaava | C187H291N45O59 |
| Moolimassa | 4 114 g/mol |
| **Farmakokineettiset tiedot** |
| Hyötyosuus | 89 % (subkutaanisesti) 1 % (oraalisesti) |
| Metabolia |  ? |
| Puoliintumisaika | 7 vrk |
| Ekskreetio |  ? |
| **Terapeuttiset näkökohdat** |
| Raskauskategoria | ? |
| Reseptiluokitus | reseptivalmiste (FI)  |
| Antotapa | subkutaaninen, oraalinen |

**Semaglutidi** on tyypin 2 diabeteksen hoidossa käytettävä biologinen lääke. Semaglutidi on tutkimuksissa havaittu myös liraglutidia tehokkaammaksi lihavuuden hoidossa.

Suomessa myytäviä semaglutidia sisältäviä valmisteita ovat Ozempic, Rybelsus ja Wegovy. Ozempic ja Wegovy ovat ihon alle pistettäviä injektionesteitä, kun taas Rybelsus on tablettimuotoinen valmiste. Ozempicin ja Rybelsuksen ainoa virallinen käyttöaihe on tyypin 2 diabeteksen hoito. Wegovy on tarkoitettu painonpudotukseen ja painon ylläpitoon aikuisilla, joiden painoindeksi on hoitoa aloitettaessa vähintään 30 kg/m² tai vähintään 27 kg/m², jos potilaalla on lisäksi vähintään yksi painoon liittyvä sairaus. Koska Suomessa lääkkeitä on mahdollista määrätä myös muuhun kuin valmisteyhteenvedossa mainitun sairauden tai oireen hoitoon (ns. off label -käyttö), lääkäri voi määrätä myös kahta muuta valmistetta potilaille, joilla ei ole tyypin 2 diabetesta. Ozempic-valmisteen saatavuudessa on maailmanlaajuisia häiriöitä suuren kysynnän takia.

Tyypin 2 diabeteksessa semaglutidia käytetään ruokavalioon ja liikuntaan perustuvan hoidon lisänä aikuisilla potilailla, joiden hoitotasapaino on riittämätön. Semaglutidia voidaan käyttää muiden diabeteslääkkeiden ohella tai yksin, mikäli metformiini on intoleranssin tai vasta-aiheiden johdosta sopimaton. Yleisimmin tutkimuksissa raportoituja semaglutidin haittavaikutuksia ovat olleet ruoansulatuskanavaan liittyneet oireet, kuten hyvin yleisinä pahoinvointi ja ripuli sekä yleisenä oksentelu. Useimmiten näiden haittavaikutusten kesto on ollut lyhyt ja vaikeusaste lievä tai keskivaikea. Semaglutidin ei ole havaittu lisäävän haimatulehduksia ylipainoisilla potilailla, jotka eivät sairasta diabetestä.

Vaikutusmekanismi
-----------------

Semaglutidi on GLP-1-reseptorin agonisti. Se laskee verensokeria stimuloimalla insuliinin eritystä ja vähentämällä glukagonin eritystä verensokerin ollessa korkea. Se myös hidastaa vatsan tyhjenemistä ruokailun jälkeen. Painoa alentava vaikutus perustuu siihen, että lääke heikentää yleisesti ruokahalua ja vähentää mieltymystä erityisesti runsasrasvaisia ruokia kohtaan.

Tutkimuksia
-----------

Vuonna 2021 julkaistussa 1 961 osallistujan kaksoissokkokoetutkimuksessa semaglutidia 2,4 milligrammaa viikossa saaneet koehenkilöt pudottivat keskimäärin 14,9 prosenttia painostaan 68 viikon aikana, kun lumelääkettä saaneiden keskuudessa tulos oli 2,4 prosenttia. Semaglutidia saaneista 50,5 prosenttia pudotti painoaan vähintään 15 prosenttia, lumelääkettä saaneista 4,9 prosenttia. Keskimääräiset pudotukset olivat semaglutidia saaneiden keskuudessa 15,3 kilogrammaa ja lumelääkettä saaneiden keskuudessa 2,6 kilogrammaa.

Lähteet
-------

1. 1 2 3  OZEMPIC injektioneste, liuos, esitäytetty kynä 0,25 mg, 0,5 mg, 1 mg, 2 mg (2 mg ei kaupan Suomessa) *Pharmaca Fennica*. Viitattu 28.3.2024.
2. 1 2  RYBELSUS tabletti 3 mg, 7 mg, 14 mg *Pharmaca Fennica*. Viitattu 28.3.2024.
3. ↑  Chudleigh, Richard A. & Bain, Stephen C.: Semaglutide injection for the treatment of adults with type 2 diabetes.  *Expert Review of Clinical Pharmacology*, 2020, 13. vsk, nro 7, s. 675–684. doi:10.1080/17512433.2020.1776108.   (englanniksi)
4. ↑  Ekholm, Virpi: Diabeteslääke voi mullistaa lihavuuden lääkehoidon *Apteekkari*.  3.6.2021. Viitattu 28.3.2024.
5. ↑  Lääkehaku Kela. Viitattu 28.3.2024.
6. ↑  Valmisteyhteenveto ­– Wegovy (PDF) *ec.europa.eu*. Viitattu 28.3.2024.
7. ↑  Kaukoniemi, Veera: Tiktokissa trendaa laihdutusvillitys, joka hankaloittaa diabeteslääkkeen saatavuutta *HS.fi*.  12.12.2022. Viitattu 28.3.2024.
8. ↑  Ozempic-valmisteen saatavuushäiriöt jatkuvat vuoden 2023 loppuun saakka  15.3.2023. Fimea. Viitattu 28.3.2024.
9. ↑  Ozempic-lääkevalmisteen saatavuushäiriöt jatkuvat vuonna 2024  24.10.2023. Fimea. Viitattu 28.3.2024.
10. 1 2  Patrick M O'Neil, Andreas L Birkenfeld, Barbara McGowan, Ofri Mosenzon, Sue D Pedersen, Sean Wharton, Charlotte Giwercman Carson, Cecilie Heerdegen Jepsen, Maria Kabisch, John P H Wilding: Efficacy and safety of semaglutide compared with liraglutide and placebo for weight loss in patients with obesity: a randomised, double-blind, placebo and active controlled, dose-ranging, phase 2 trial.  *The Lancet*, 2018-08, 392. vsk, nro 10148, s. 637–649. doi:10.1016/s0140-6736(18)31773-2. ISSN 0140-6736.
11. ↑  Wilding, John P. H. & Batterham, Rachel L. & Calanna, Salvatore & Davies, Melanie & Van Gaal, Luc F. & Lingvay, Ildiko & McGowan, Barbara M. & Rosenstock, Julio & Tran, Marie T. D. & Wadden, Thomas A. & Wharton, Sean & Yokote, Koutaro & Zeuthen, Niels & Kushner, Robert F.: Once-Weekly Semaglutide in Adults with Overweight or Obesity.  *New England Journal of Medicine*, 2021, 384. vsk, nro 11, s. 989–1002. doi:10.1056/NEJMoa2032183.   (englanniksi)

Aiheesta muualla
----------------

* Kyoto Encyclopedia of Genes and Genomes (KEGG): Semaglutide (englanniksi)